《次远韵》
宋代·苏辙

万里谪南荒，三子从一幼。
谬追春秋余，赖尔牛马走。
忧病多所忘，问学非复旧。
借书里诸生，疑事谁当叩。
吾身虽懒教，擢颖既冠後。
求友卷中人，玩心竹间岫。
时令检遗阙，相对忘昏昼。
兄来试讴吟，句法渐翘秀。
暂时鸿雁飞，迭发埙箎奏。
更念宛丘子，颀然何时觏。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。